Okresná prokuratúra Pezinok 
Šenkvická cesta 5, 902 01 Pezinok 	

Sp. zn. : 3 Pv 961/10/1107	Pezinok, 27.11.2012
EEČ : 2-14-113-2012

U Z N E S E N I E

Trestná vec:	obvinený XXXXX 
Prečin:	nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Pezinok
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
preto, že v čase od 6:00 hod. do približne 14:00 hod. dňa 29.7.2010 v obci XXXXX v bytovom dome na prvom poschodí ako aj priľahlých častiach domu a okolia sa vyhrával fyzickou likvidáciou a ublížením na zdraví poškodenej so slovami „zabijem ťa ty kurva vyjebaná, ty piča“, pričom tieto slová opakoval počas celého útoku, kde následne poškodená vybehla z domu a utekala preč, načo páchateľ sadol do auta a začal poškodenú naháňať so slovami „ stoj, toto si nemala urobiť, skapeš ako pes, zabijem ťa, zakopem ťa“, načo poškodená utiekla do obce XXXXX vzdialenej asi 5 km ku svojej známej, odkiaľ zavolali políciu, uvedeným skutkom páchateľ vzbudil u poškodenej XXXXX, XXXXX dôvodnú obavu o svoj život a zdravie,  
lebo je nepochybné, že sa nestal skutok, pre ktorý sa vedie trestné stíhanie
Odôvodnenie:
Poverený príslušník OR PZ v Senci, OSV Senec uznesením pod sp. zn. ORPXXXXX zo dňa 29.7.2010 podľa § 199 ods. 1 začal trestné stíhanie a zároveň podľa § 206 ods. 1 Trestného poriadku vzniesol obvinenie XXXXX pre prečin nebezpečné vyhrážanie podľa § 360 ods. 1, ods. 2, písm. b) Trestného zákona na skutkovom základe uvedenom vo výroku predmetného uznesenia.

Dňa 31.10.2012 predložil vyšetrovateľ prokurátorovi spisový materiál s návrhom na zastavenie tr. stíhania. 

Preskúmaním spisového materiálu som zistil, že je potrebné trestné konanie vedené proti obvinenému XXXXX pre prečin nebezpečné vyhrážanie podľa § 360 ods. 1, ods. 2, písm. b) Trestného zákona zastaviť podľa § 215 ods. 1 písm. a) Trestného poriadku.

Podľa § 8 Trestného zákona je trestným činom protiprávny čin, ktorého znaky sú uvedené v Trestnom zákone, pokiaľ zákon neustanovuje inak. 

	Podľa § 360 ods. 1, ods. 2, písm. b) Trestného zákona trestný čin nebezpečné vyhrážanie spácha ten, kto sa chránenej vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu.

	Podľa § 215 ods.1 písm. a) Trestného poriadku prokurátor zastaví trestné stíhanie, ak je nepochybné, že sa nestal skutok, pre ktorý sa trestné stíhanie vedie.

	Preskúmaním spisového materiálu konštatujem, že skutok sa nestal, a to vychádzajúc  z výpovede svedkyne - poškodenej XXXXX zo dňa 1.10.2012, kedy táto uviedla, že si skutok vymyslela, nakoľko na obvineného žiarlila. Vzhľadom k tomu, že poškodená bola jediným priamym svedkom skutku, nemožno prijať iný záver ako ten, že skutok sa nestal, a to aj po vyhodnotení všetkých dôkazov zabezpečených v danom konaní v zmysle zásady uvedenej v § 2 ods. 10 Trestného poriadku.

S poukazom na uvedené som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor